Вәсилә Сабирова: «Сабын кайнатканда тылсымчыга әвереләм» 

	«Киңәш-табыш» сәхифәсендә без кул эшләре белән шөгыльләнүчеләр турында еш язабыз. Сәхифәбезнең бүгенге кунагы исә сабын кайнату белән шөгыльләнүче Вәсилә САБИРОВА. Аның белән без кул эшләре ярминкәсендә таныштык. Вәсилә ясаган сабыннарны күреп, боларны чынлап та үзең ясыйсыңмы дип сораганымны сизми дә калдым. Чөнки аның алдында торган сабыннар мине бер күрүдә үк гашыйк итте.	 – Вәсилә, бәйләү-чигү-тегү эшләре белән шөгыльләнүчеләр күп. Ә менә сабын кайнатучы белән беренче генә очрашуым. Ни өчен нәкъ менә бу эшкә алынырга булдың?

– Узган ел февраль башларында интернетта өйдә ясалган сабын фотоларына тап булдым. Шунда ук үзем дә ясап карарга кызыктым. Бу эшне соңга калдырмыйча, тиз генә сабын кайнату кирәк-яраклары сатыла торган махсус кибеткә чыгып киттем. Сабын ясау өчен кирәк булган бөтен нәрсәне дә алдым. Хәйран гына кыйммәткә чыкты ул. Әмма анысына борчылмадым, чөнки үземне сынап карау теләге көчлерәк иде. Башта үзем өчен ясадым, артканнарын бүләк итә башладым. Бу эшкә бөтенләй кереп китеп, күбрәк тә ясап ыргыткач, мин аларны интернет аша сатуга куйдым. 14 февраль һәм 23 февраль бәйрәмнәре алдыннан сабыным күп сатылды. 8 Март бәйрәменә инде заказлар да ала башладым. Күпләр бүләк итәр өчен ала. Үзләре кулланып карап ошатучылар, шулай ук даими клиентларым да бар. Бер хатынның баласына кибет сабыныннан аллергия икән, хәзер миңа гына заказ ясый. Акчасыннан битәр сабын кайнату үземә зур канәгатьлек хисе бирә. Аны кайнатканда тылсымчыга әйләнәсең дә куясың. Нинди формага агызырга, нинди төс бирергә, нинди эфир мае тамызырга – бөтен фантазияң эшкә җигелә. Соңгы вакытта сабыннарга татарча сүзләр дә яза башладым. Заказ биргәндә клиентлар сабыннарга «Әниемә», «Дустыма», «Сөйгәнемә» дип яки берәр кешенең исемен махсус язуымны сорыйлар.

– Эш процессы белән дә таныштыр инде.

– Сабынны ясаганда махсус мыльная основа, ягъни сабын нигезе кулланам. Анысы килограммлап сатыла. Сабын нигезен үземә кирәк кадәр шакмаклап кисәм дә банкага тутырам. Банканы сулы кәстрүлгә куеп, «су мунчасы»нда тотам. Микродукынлы мичтән дә файдаланырга мөмкин, шәхсән минем үземә «су мунчасы» җайлырак кебек. Кайнатып чыгарырга кирәкми, 70 градуска кадәр эрегәч җиткән. Кайный башласа, сыйфаты начарая. Аңа иң элек нигез булып торган май салам. Бу майларга виноград төше мае, чәй агачы мае, фундук мае, зәйтүн мае, пальма мае керә. Теләгәнен сайлап аласың. Кайсыдыр май тәнне йомшарта, икенче берсе бетчәләрне бетерә. Һәрберсенең үз файдалы үзлеге бар. Аннары эфир мае тамызам. Кайбер сабыннарга бал, каһвә бөртекләре, диңгез тозы, коңгырт шикәр, солы лачаулары яки люфа кушам. Люфа дигәне Африкада үсә торган үсемлек. Аңардан мунчала да ясыйлар. Ул кан әйләнешен яхшырта, үле күзәнәкләрдән арындыра, тән тиресен кислородка баета. Диңгез тозы, солы лачаулары кушылган сабын үзенә күрә скраб, пилинг булып тора. Сабынга ромашка яки мәтрүшкә, шалфей төнәтмәләрен кушарга да була. Тагын махсус ялтыравыклар да кушам. Төс бирер өчен азык буягычыннан файдаланам. Кирәкле ингредиентларны салгач, сабынны билгеле бер формага агызам. Каткач, формалардан алам.  

– Димәк, кулдан ясала торган сабыннар кибеттәгедән формасы, төсе белән генә түгел, сыйфаты белән дә күпкә аерыла?

– Әлбәттә. Составын гына алыйк. Кибетләрдә, гадәттә, глицерин сабыны шул ук исем белән аерым сатыла. Ә мин куллана торган сабын нигезенең үзендә үк глицерин да, алоэ вера да, С витамины да бар. Сабынга тагын берничә төрле май кушам, эфир майлары тамызам, балын да кушам дигәндәй, һәрбер сабын хасиятләп ясала. Өйдә ясалган сабыннар бер-беренә охшамаган. Алар төсләре, формалары, составы, ингредиентлары белән аерылып тора. Кибет сабынының күбесенә, гадәттә, дуңгыз мае кушыла. Ә мин ясаганы хәләл сабын да булып тора. Сабынның яхшырак күбекләнүе турында әйткән дә юк. Татарча язылган сабыннарны да кибеттә табып булмый. Миңа гади сабын гына түгел, зур торт рәвешендәге сабынга да заказ бирәләр. Туган көннәргә, туйларга сорыйлар андыйны.

– Сабын кайнатып караучыларга теләгең дә бардыр...

– Иң беренче чиратта акча ясау турында уйламаска. Ул шөгыль сиңа рухи канәгатьлек бирергә тиеш. Эш ошамый икән, тотынмавың хәерле. Бөтен күңелеңне биреп эшләсәң, матур да, сыйфатлы да чыга. Бу гомумән бөтен эшкә дә карый.  
	Дилбәр ГАРИФ	
Шәһри Казан

	№   |  	


